En Thesis.Thesis



– kun een eneste.eneste



D. 26de Januar 1855.

S. Kierkegaard.



O, Luther, Du havde 95 Theses: forfærdeligt! Og dog i dybere Forstand jo flere Theses, jo mindre forfærdeligt. Sagen er langt forfærdeligere: der er kun een Thesis.



Det nye Testamentes Christendom er slet ikke til. Her er ikke Noget at reformere; det, det gjælder om, er at bringe Lys i en gjennem Aarhundreder fortsat, af Millioner (uskyldigere eller skyldigt) øvet christelig Criminal-Forbrydelse, hvorved man kløgtigt, under Navn af Christendommens Fuldkommengjørelse, har lidt efter lidt søgt at franarre Gud Christendommen, faaet Christendom til at være lige det Modsatte af, hvad den er i det nye Testamente.



For at den her i Landet almindelige, den officielle, Christendom skal kunne siges endog blot sandt at forholde sig til det nye Testamentes Christendom, maa den først, saa redeligt, uforbeholdent, høitideligt som muligt gjøre det kjendeligt, paa hvilken Afstand den er fra det nye Testamentes Christendom og uden med Sandhed at kunne kaldes en Stræben i Retning af at komme nærmere til det nye Testamentes Christendom.
Saa længe dette ikke skeer, saa længe man enten lader som Ingenting, som var Alt i sin Rigtighed og Det vi kalde Christendom det nye Testamentes Christendom, eller man gjør Konster for at skjule over Forskjellen, Konster for at opretholde Skinnet af at være det nye Testamentes Christendom: saa længe fortsættes den christelige Criminal-Forbrydelse; der kan ikke være Tale om at reformere, men om at skaffe Lys i denne christelige Criminal-Sag.



Og for at sige et Ord om mig selv: jeg er ikke, hvad Tiden maaskee kræver, en Reformator, paa ingen Maade, ei heller en spekulativ dybsindig Geist, en Seer, Prophet, nei, jeg er – med Tilladelse – jeg er et i sjelden Grad afgjort Politi-Talent. Forunderlige Samtræf, at jeg just skal blive samtidig med den Periode i Kirkens Historie, der, modernt, er »Sandhedsvidnernes« Periode, hvor Alle ere »hellige Sandhedsvidner«.